Byggebransjen frykter permitteringsbølge: – Varsel med tre utropstegn 
Rødt-lederen mener byggebransjen trenger nødhjelp, og det etterlyses tiltak fra regjeringen.  I takt med at renten har økt, har boligutbyggingen stupt.  Og det er ikke bare prisene på boliger som stiger når det går tregt med byggingen – det gjør også arbeidsledigheten blant fagarbeiderne som bygger hjemmene våre.  – Nå etter påske ser det ut som det kan bli en bølge med permitteringer og nedbemanninger. Det sier Asbjørn Frydenlund i Bygningsarbeidernes Fagforening. Han møter VG på Lille Løren Park. Her er det full sving for å ferdigstille 348 boliger. Slike prosjekter begynner å bli en mangelvare, sier Frydenlund.  – Blir jo svett under armene Tall fra NHOs undersøkelser viser at 50 prosent av byggenæringen frykter en forverring de neste seks månedene. 34 prosent melder at de vil gjennomføre permitteringer de neste tre månedene, skriver E24. – Man blir jo svett under armene hvis man får et permitteringsvarsel og vet at man skal ned på 62 prosent av lønnen sin, sier Frydenlund. Og permitteringsvarsler har det vært nok av i bransjen hans de siste månedene, forteller han. Nå frykter fagforeningsmannen en flukt av faglærte arbeidere om ikke noe endres.  – Hvis du ikke har økonomien til å være permittert da må du finne deg en ny jobb. Da er det ikke nødvendigvis gitt at du kommer tilbake til byggebransjen. Frydenlund peker på at servicebransjen i Norge hadde problemer med å få tilbake ansatte etter nedbemanninger og permitteringer under pandemien.  Han mener regjeringen må på banen umiddelbart for å hindre at det samme skjer hos byggenæringen. Hvis ikke kan fagkunnskap gå tapt for alltid, sier han. – Er det prosjekter som er mulig å starte fra regjeringens side er det absolutt på tid å sette i gang. Om det er noen skoler som skal pusses opp eller bygges, alt sånt.  – Vær så snill, kom i gang, sier han til regjeringen.  – Ikke bra for næringen På samme byggeplass, med samme frykt for kompetanseflukt sitter HR-direktør i Veidekke Lars Tronsmo. Han peker på at byggebransjen må være godt rustet når det skal startes å bygges nytt igjen.  – Hvis du ser på tidligere nedgangstider har de alltid blitt etterfulgt av oppgangstider. Ganske kraftige også.  Han forteller at Veidekke tidligere har erfart mangel på fagarbeidere når markedet vil at det skal bygges etter nedgangstider. For potensielle boligkjøpere er ikke mangel på arbeidskraft i byggebransjen gode nyheter. – Vi jobber jo langsiktig med å bygge kompetanse i egen organisasjon og egen næring for å kunne produsere de boligene som trengs. Kraftige svingninger er ikke bra, for da kan denne kompetansen bli borte. Jeg mener det er viktig å ha fagarbeidere tilgjengelig når oppgangen kommer, sier Tronsmo. Tirsdag avgis et forslag på Stortinget fra Rødt for å beholde fagarbeidere i byggenæringen. Her foreslås blant annet å øke permitteringstiden i bransjen fra 26 til 52 uker i en 18 måneders periode. – Vi har stilt oss bak dette forslaget, ikke fordi at vi har planer om å permittere masse, tvert imot, men fordi at vi er bekymret for at folk slutter i næringen, sier Tronsmo om permitteringsforlaget til Rødt. – Masse oppgaver som er uløst Rødt har allerede fremmet et forslag om å øke permitteringen med 26 uker. Det skal avgis i komiteen tirsdag.  Partileder Marie Sneve Martinussen presenterer en punktliste overfor VG.  – Vi mener jo at det er masse oppgaver som er uløst, og som det offentlige nå burde sette i gang med. Det ene er jo å bygge flere leieboliger. Vi har masse ukrainske flyktninger som mangler gode steder å bo, sier Rødt-lederen. I dag er vi avhengige av at kommersielle aktører ser at det er god nok fortjeneste for at prosjekter blir satt i gang, sier hun.  – Men for det offentlige så burde det være nok at du holder folk i arbeid, og at folk får et sted å bo. Martinussen håper at større statlig og kommunal involvering kan gjøre byggebransjen mer stabil, og mindre utsatt for økonomiske svingninger. Det kan bidra til at vi har nok folk til å bygge landet vårt fremover, argumenterer hun.  – Vi trenger at ungdom velger yrkesfag og velger å bli fagarbeidere. Og da kan ikke historien være at hver gang det bremser litt i økonomien så blir du arbeidsledig. Hun er ikke i tvil om at byggebransjen har behov for nødhjelp – og at den må komme nå.  – Det er med rette på tide å rope varsel med tre utropstegn. – Vi trenger fagarbeidere og vi trenger flere boliger, konstaterer Martinussen. 
Halvparten av byggenæringen forventer forverring de neste seks månedene, ifølge NHO. Rødt-leder Marie Sneve Martinussen mener byggebransjen trenger nødhjelp og statlig involvering. Fokus på offentlige prosjekter og boliger for ukrainske flyktninger kan bidra til stabilitet og arbeidsplasser i bransjen.